趙聖符權漣水軍使按周立事且去猶聞上乞不赦爲作長句
作者：王安中
朝代：宋

paragraphs: 潁川異日剛彊守，諸吏僵仆姦豪走。
濟南使君羞怯懦，故破瞷宗三百口。
官爲聲名計則多，尋常手滑如彼何。
心知昔人不妄作，隨事砭斫或拊摩。
河神娶婦理必往，城北殺子吾當訶。
襄濆趙侯世儒雅，軒昂忽變腸無它。
奴欺主女積十載，侯以半紙申嚴科。
人言趙侯廣漢後，宜有擿伏如神手。
青衫諸掾日蹉跎，衆或屈凌天自佑。
誰過襄濆刻石傍，告以吾言慰耆舊。
侯今兒子能文章，母太夫人百歲壽。